Νέος κανονισμός σήμανσης αλλεργιογόνων τροφίμων και ποτών στη Βραζιλία

Τέθηκε σε ισχύ νέος κανονισμός της Εθνικής Υπηρεσίας Υγειονομικής Εποπτείας της Βραζιλίας (ANVISA) σχετικά με την υποχρεωτική σήμανση των κύριων αλλεργιογόνων τροφών. Ο κανονισμός αφορά τρόφιμα, ποτά, συστατικά, πρόσθετα και άλλα συμπληρώματα τροφών, συμπεριλαμβανομένων εκείνων που προορίζονται αποκλειστικά για βιομηχανική μεταποίηση και για υπηρεσίες εστίασης.
Αναγνωρίζονται οι εξής αλλεργιογόνοι τροφές / υλικά: 
Σιτάρι, σίκαλη, κριθάρι, βρώμη και τα υβριδοποιημένα στελέχη τους, οστρακοειδή, αυγά, ψάρια, φιστίκια, σόγια, γάλα όλων των θηλαστικών, αμύγδαλα, φουντούκια, κάσιους (Anacardium occidentale), κάστανα Βραζιλίας ή κάστανα του Pará (Bertholletia excelsa), μακαντέμια (Macadamia spp), καρύδια, πεκάν (Carya spp), κελυφωτά φιστίκια (Pistacia spp), καρποί κουκουναριών, κάστανα, φυσικό λάτεξ (χρήση κατά την παρασκευή).

Ο κανονισμός προβλέπει υποχρέωση ειδικής σήμανσης με κριτήριο τα συστατικά του τελικού προϊόντος και όχι την ύπαρξη του αλλεργιογόνου παράγοντα. Έτσι, αλκοολούχα ποτά που προέρχονται ή περιέχουν κάποια από τα παραπάνω συστατικά, ακόμα και τα προϊόντα απόσταξης, θα πρέπει να φέρουν την ειδική σήμανση. Για προϊόντα των οποίων η διαδικασία παρασκευής εξαλείφει τα αρχικά τους συστατικά (π.χ. απόσταξη), οι ενδιαφερόμενοι μπορούν να υποβάλουν στην ANVISA επίσημο αίτημα εξαίρεσης από την υποχρέωση της ειδικής σήμανσης, προσκομίζοντας σχετική επιστημονική τεκμηρίωση. 

Στον κανονισμό αναφέρονται τα εξής:

Τα τρόφιμα, συστατικά, πρόσθετα και άλλα συμπληρώματα που περιέχουν ή είναι παράγωγα των παραπάνω αλλεργιογόνων τροφών, πρέπει να φέρουν στη συσκευασία τους τη δήλωση: «Αλλεργικοί: Περιέχει (κοινά ονόματα των τροφών που προκαλούν τροφικές αλλεργίες)», «Αλλεργικοί: Περιέχει παράγωγα των (κοινά ονόματα των τροφών που προκαλούν τροφικές αλλεργίες)» ή «Αλλεργικοί: Περιέχει (κοινά ονόματα των τροφών που προκαλούν τροφικές αλλεργίες) και παράγωγα», ανάλογα με την περίπτωση.

Σε περίπτωση που δεν μπορεί να αποκλειστεί επιμόλυνση από αλλεργιογόνα τρόφιμα, η συσκευασία πρέπει να φέρει τη δήλωση: «Αλλεργικοί: Μπορεί να περιέχει (κοινά ονόματα των τροφών που προκαλούν τροφικές αλλεργίες)».
Οι παραπάνω πληροφορίες πρέπει να αναγράφονται αμέσως μετά ή κάτω από τον κατάλογο των συστατικών, με ευανάγνωστους, κεφαλαίους, τονισμένους χαρακτήρες, σε χρώμα που κάνει αντίθεση με αυτό της συσκευασίας, με ελάχιστο μέγεθος 2 χιλιοστών και πάντως όχι μικρότερο από αυτό που χρησιμοποιείται για τον κατάλογο των συστατικών.

Οι πληροφορίες δεν μπορεί να αναγράφονται σε σημεία της συσκευασίας που είναι καλυμμένα, αφαιρούμενα με το άνοιγμα ή δύσκολο να εντοπιστούν.

Στην περίπτωση των συσκευασιών με κύρια επιφάνεια μικρότερη ή ίση με 100 τετραγωνικά εκατοστά, το ελάχιστο μέγεθος της γραμματοσειράς είναι 1 χιλιοστό.

Για τα προϊόντα που προορίζονται αποκλειστικά για βιομηχανική επεξεργασία ή υπηρεσίες εστίασης, η υποχρεωτική πληροφόρηση μπορεί να παρέχεται εναλλακτικά στα συνοδευτικά έγγραφα.


Η εγχώρια βιομηχανία οφείλει να συμμορφωθεί με τον κανονισμό μέχρι τις 3 Ιουλίου 2016. Δεν γίνεται ειδική μνεία στα εισαγόμενα προϊόντα για τα οποία πάντως ισχύουν οι ίδιες απαιτήσεις, ενώ επιτρέπεται η επικόλληση επιπλέον ετικέτας με τις ζητούμενες πληροφορίες στην πορτογαλική γλώσσα.

